SET รอบบ่ายลุ้นผล กนง.-ระวังแรงขายทำกำไร
SET ช่วงเช้าเคลื่อนไหวแดนบวกคล้ายตลาดภูมิภาค ยกเว้นตลาดจีนหลังจากที่ MSCI ไม่ได้นำ A-Shares เข้าไปคำนวณ บ่ายลุ้นผล กนง. ระวังแรงขายทำกำไร โบรกให้กรอบเคลื่อนไหว 1,500-1,510 จุด
10 มิ.ย. 2558

นายปริญทร์ กิจจาทรพิทักษ์ ผู้อำนายการฝ่ายวิเคราะห์หลักทรัพย์ บล.เคจีไอ (ประเทศไทย) เปิดเผยถึงตลาดหุ้นไทยเช้านี้สดใส เช่นเดียวกับตลาดหุ้นภูมิภาคที่ส่วนใหญ่อยู่ในแดนบวก ยกเว้นตลาดจีนหลังจากที่ MSCI ไม่ได้นำ A-Shares เข้าไปคำนวณ โดยคาดว่าความเป็นไปได้ที่อาจจะมีเม็ดเงินบางส่วนไหลกลับเข้าไปสู่ตลาดอื่นในเอเชีย รวมถึงตลาดหุ้นไทยด้วย
ทั้งนี้ ตลาดหุ้นไทยยังเป็นลักษณะของการเก็งกำไร โดยวันนี้ให้ติดตามผลการประชุมคณะกรรมการนโยบายการเงิน (กนง.) ซึ่งจะมีการพิจารณาในเรื่องการปรับอัตราดอกเบี้ย โดยมี 2 มุมมองที่คาดว่าจะส่งผลต่อตลาด ซึ่งคนส่วนใหญ่มองว่าจะคงอัตราดอกเบี้ย แต่บางส่วนมองว่าจะปรับลดอัตราดอกเบี้ยเนื่องจากเศรษฐกิจไทยยังอ่อนแอ
แนวโน้มการลงทุนบ่ายนี้ คาดว่าตลาดหุ้นไทยจะเคลื่อนไหวเช่นเดียวกับช่วงเช้า แต่อาจจะมีแรงขายทำกำไรบ้างระหว่างทาง อย่างไรก็ตามเชื่อว่าดัชนีจะสามารถยืนในแดนบวกได้ พร้อมให้กรอบการแกว่งไว้ที่ 1,500-1,510 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,026.46 ล้านบาท ปิดที่ 6.20 บาท เพิ่มขึ้น 0.05 บาท
PTT มูลค่าการซื้อขาย 754.53 ล้านบาท ปิดที่ 343.00 บาท เพิ่มขึ้น 6.00 บาท
PTTEP มูลค่าการซื้อขาย 631.24 ล้านบาท ปิดที่ 110.50 บาท เพิ่มขึ้น 4.00 บาท
AOT มูลค่าการซื้อขาย 576.54 ล้านบาท ปิดที่ 314.00 บาท เพิ่มขึ้น 4.00 บาท
PAF มูลค่าการซื้อขาย 392.95 ล้านบาท ปิดที่ 4.24 บาท เพิ่มขึ้น 0.26 บาท
 
 
ที่มา: สำนักข่าวอินโฟเควสท์